MENA เชื่อผลงาน Q4 ฟื้นตัว หลังคลายล็อกดาวน์-ไฮซีซั่น ลุยเจรจารับงานเพิ่ม
MENA รับโควิด-มาตรการปิดแคมป์ก่อสร้าง ทำปริมาณขนส่งลดลง กระทบผลงานไตรมาส 3/64 เชื่อมั่นไตรมาส 4/64 ฟื้นตัว หลังคลายล็อกดาวน์-ไฮซีซั่นการซื้อขายสินค้า เผยอยู่ระหว่างเจรจารับงานใหม่เพิ่ม
MENA รับโควิด-ปิดแคมป์ก่อสร้าง ทำปริมาณขนส่งไตรมาส 3/64 ลดลง เชื่อไตรมาส 4/64 ฟื้นตัว หลังคลายล็อกดาวน์-ไฮซีซั่น ลุยเจรจารับงานเพิ่ม
29 ก.ย. 2564

นางสุวรรณา ขจรวุฒิเดช ประธานเจ้าหน้าที่บริหาร บริษัท มีนาทรานสปอร์ต จำกัด (มหาชน) หรือ MENA เปิดเผยว่า ทิศทางผลประกอบการในช่วงไตรมาส 3/64 ได้รับกระทบจากสถานการณ์การแพร่ระบาดของเชื้อไวรัสโควิด-19 ส่งผลให้ภาครัฐบาลมีการใช้มาตรการปิดเมือง (Lockdown) และปิดไซต์คนงานก่อสร้าง ส่งผลกระทบให้ปริมาณการขนส่งปรับตัวลดลงไปค่อนข้างมาก
อย่างไรก็ตามเชื่อว่าในช่วงไตรมาส 4/64 จะกลับมาฟื้นตัวได้ค่อนข้างมาก เนื่องจากสถานการณ์การแพร่ระบาดของเชื้อไวรัสโควิด-19 ที่เริ่มคลี่คลายไปในทิศทางที่ดีขึ้น และภาครัฐเริ่มคลายมาตรการต่างๆลง รวมไปถึงไซต์คนงานก่อสร้างเริ่มกลับมาเปิดและเริ่มก่อสร้างได้ตามปกติ
ขณะเดียวกันช่วงไตรมาส 4 โดยปกติจะเป็นช่วงไฮซีซั่นของการซื้อขายสินค้า ปริมาณฝนที่ปรับตัวลดลง โครงการก่อสร้างต่างๆจะออกมามากขึ้น และการก่อสร้างปรับตัวเพิ่มสูงขึ้นด้วย จะเป็นส่วนที่ช่วยหนุนให้ผลประกอบการมีการเติบโต พร้อมกันนี้บริษัทยังอยู่ระหว่างการเจรจาเพื่อรับงานขนส่งใหม่ๆ ในหลากหลายอุตสาหกรรม จำนวน 5-6 ราย คาดว่าจะเห็นความชัดเจนในช่วงไตรมาส 4/64 นี้
ทั้งนี้บริษัทยังดำเนินกลยุทธ์ควบคุมต้นทุนและค่าใช้จ่ายอย่างรัดกุม เพื่อลดผลกระทบจากปัจจัยภายนอกที่เกิดขึ้น ซึ่งมองเป็นเพียงระยะสั้นนอกจากนั้น MENA ส่งเสริมให้พนักงานขับรถขนส่งฉีดวัคซีนเพื่อรองรับการกลับมาเริ่มงานอย่างปลอดภัย โดยปัจจุบันพนักงานของบริษัทฯ ได้รับวัคซีนแล้วกว่า 90% ทำให้ผู้ว่าจ้างมั่นใจในบริการขนส่งที่ปลอดภัยของ MENA
“ปัจจุบันด้วยเงินทุนที่มีความพร้อม ความต้องการการขนส่งที่เริ่มกลับมาขยายตัว เชื่อว่าจะช่วยหนุนให้ผลประกอบการในช่วงไตรมาส 4/64 กลับมาฟื้นตัวได้ค่อนข้างดี ด้านราคาน้ำมันเองเราก็ยังสามารถบริหารจัดการได้ดี จึงมั่นใจว่าภาพรวมทั้งปีจะมีการเติบโตได้ตามแผนที่วางไว้ได้”นางสุวรรณา กล่าว